Regionsudvalgets udtalelse om "Meddelelse fra Kommissionen om handlingsplaner til forbedring af administrationens og retsvæsenets kapacitet og overvågning af de tilsagn som de forhandlende lande har afgivet under tiltrædelsesforhandlingerne"

(2003/C 73/06)

REGIONSUDVALGET HAR -

under henvisning til meddelelse fra Kommissionen om handlingsplaner til forbedring af administrationens og retsvæsenets kapacitet og overvågning af de tilsagn som de forhandlende lande har afgivet under tiltrædelsesforhandlingerne (KOM(2002) 256 fin),

under henvisning til Kommissionens beslutning af 6. juni 2002 om i henhold til EF-traktatens artikel 265, stk. 1, at anmode om dets udtalelse,

under henvisning til præsidiets beslutning af 14. maj 2002 om at pålægge Udvalget for Forbindelser Udadtil at udarbejde en udtalelse om dette emne,

under henvisning til sin udtalelse om "Styrkelse af de institutionelle strukturer på lokalt og regionalt niveau i ansøgerlandene" (CdR 102/2001 fin)(1), (ordfører: Roger Kaliff (S-PSE)),

under henvisning til den endelige rapport fra Kontaktgruppen Regionsudvalget/Ansøgerlandene og anbefalinger vedrørende den fremtidige indsats (18. oktober 2001),

under henvisning til sin ekspertrapport "Op til udvidelsen: Regionalisering og decentralisering i seks ansøgerlande" (CdR 391/1999 fin),

under henvisning til sin udtalelse "Lokal- og regionalstyre i Europa" (CdR 52/1999 fin)(2),

under henvisning til sin udtalelse "Lokale og regionale myndigheders gennemførelse af EU-lovgivningen", CdR 51/1999 fin(3),

under henvisning til sin resolution "Den igangværende udvidelse af EU" (CdR 424/1999 fin - 17. november 1999)(4),

under henvisning til Kommissionens hvidbog om styreformer i EU,

under henvisning til Statusrapport fra Europa-Parlamentet om udvidelsesforhandlingerne (A 5 - 0190/2002),

under henvisning til udvidelsesdebatten på Regionsudvalgets 45. plenarforsamling den 3.-4. juli 2002,

under henvisning til forslag til Regionsudvalgets udtalelse (CdR 244/2002 rev.), som blev vedtaget af Underudvalget for Forbindelser Udadtil den 26. september 2002 med Keith Brown, formand for Clackmannanshire Council - (UK/AE), som ordfører -

på sin 47. plenarforsamling den 20. og 21. november (mødet den 20. november) enstemmigt vedtaget følgende udtalelse.

Regionsudvalgets holdning

Regionsudvalget

1. Noterer med tilfredshed konklusionerne fra Det Europæiske Råds møde i Sevilla den 21.-22. juni 2002, som bekræfter EU's intention om at afslutte forhandlingerne med de første ti ansøgerlande inden udgangen af 2002 med henblik på underskrivelse af tiltrædelsestraktaten i foråret 2003.

2. Anerkender den indsats, ansøgerlandene har ydet for at afhjælpe svaghederne i deres administration.

3. Bifalder Kommissionens handlingsplaner for forbedring af administrationens og retsvæsenets kapacitet i forhandlingslandene og den ekstra bistand under Phare-programmet på op til 250 mio. EUR til dette formål i 2002.

4. Finder det positivt, at Kommissionen anerkender, at kapacitetsforbedringen er en langfristet opgave, som må fortsættes også efter optagelsen, og konstaterer med tilfredshed, at der som led i en overgangsordning vil blive stillet yderligere 380 mio. EUR til rådighed til støtte for denne indsats.

Udfordringen for de regionale og lokale myndigheder i forhandlingslandene

5. Konstaterer, at det er en betydelig udfordring for de lokale og regionale myndigheder at skulle omlægge deres administrative strukturer samtidig med at gennemføre Fællesskabets regelværk. Dette kræver dels åbne forbindelser mellem det nationale niveau og det lokale/regionale niveau og dels kapacitetsudvikling. I den forbindelse er informationsstrømmen og mulighederne for erfaringsudveksling vigtige faktorer.

6. Anerkender, at der, ligesom det er tilfældet mellem medlemsstaterne, er forskelle forhandlingslandene imellem hvad angår de lokale og regionale myndigheders rolle og ansvar. Udvalget minder imidlertid om de ledende principper for udvidelsen hvad angår de lokale og regionale myndigheder. Disse principper fremgår af Regionsudvalgets resolution om "Den igangværende udvidelse af EU" og støttes af forhandlingslandenes lokale og regionale repræsentanter:

- tiltrædelsesforhandlingerne bør gennemføres i overensstemmelse med princippet om at træffe beslutningerne tæt på borgerne, subsidiaritetsprincippet og proportionalitetsprincippet,

- i spørgsmål, der falder inden for deres kompetence eller er af væsentlig interesse for dem, bør de lokale og regionale myndigheder: høres tilstrækkeligt og rettidigt, straks informeres om konsekvenserne af forhandlingsresultaterne og høres på felter, hvor der opstår økonomiske og administrative konsekvenser for dem, under hensyntagen til de enkelte staters forfatningsmæssige regler.

Imødekommelse af kapacitetsbehovene hos forhandlingslandenes lokale og regionale myndigheder

7. Mener stadig, der lægges for lidt vægt på den betydning, de lokale og regionale myndigheders rolle og ansvar har for udvidelsesprocessens udfald. Der er ofte ringe forståelse for det lokale og regionale niveaus centrale rolle, som er lige så værdifuld som de nationale myndigheders rolle. Lokale og regionale perspektiver bør på en langt mere markant måde end tidligere præge de igangværende forhandlinger og den bistand, der ydes i forbindelse med forberedelsen på EU-medlemskab. Kommissionen, medlemsstaterne og forhandlingslandenes nationalregeringer må øge deres indsats på dette område.

8. Understreger de lokale og regionale myndigheders betydning i gennemførelsen af en betydelig del af EU-lovgivningen og i implementeringen af strukturfondsprogrammer. At opbygge kapaciteten hos regionale og lokale interessenter, som befinder sig i en politisk og økonomisk overgangsperiode, er en langsigtet proces, som kræver regelmæssig bistand i form af informationer, konsultationer og skræddersyede uddannelsesprogrammer.

Regionsudvalget, idet det henvender sig til Kommissionen

9. Frygter, at Kommissionens indsats lægger vægt på samarbejde med nationale regeringer på bekostning af samarbejdet med det lokale og regionale niveau, fordi sidstnævnte administrativt er mere byrdefuldt. Opfordrer alle Kommissionens direktorater til at øge deres bestræbelser på at samarbejde med regionale og lokale forvaltningsniveauer i forhandlingslandene i overensstemmelse med principperne i hvidbogen om styreformer i EU.

10. Glæder sig over de fremskridt, der er gjort, navnlig oprettelsen i 2002 af det Phare-finansierede regionale uddannelsesprogram under Taiex og indledningen af tredje uddannelsesfase, hvis deltagere er embedsmænd fra Letland, Slovenien, Slovakiet, Tjekkiet og Estland (programmerne for Polen, Litauen og Ungarn er allerede godt i gang).

11. Opfordrer Kommissionen til for det første at undersøge uddannelsesbehovene hos forhandlingslandenes lokale og regionale myndigheder i samarbejde med de relevante nationale organisationer i både medlemsstaterne og forhandlingslandene og for det andet at øge tildelingen af finansielle midler til udvidelse af Taiex-programmet med henblik på at dække de pågældende uddannelsesbehov.

12. Ønsker ligesom Kommissionen at tilskynde forhandlingslandene til fuldt ud at udnytte de muligheder, der ligger i Phare-programmet (Taiex) og andre interregionale samarbejdsprogrammer. Det er navnlig vigtigt, at de nationale regeringer gør mere for at fremme disse muligheder med henblik på at sikre en større udnyttelsesgrad på lokalt og regionalt plan.

13. Er bekymret over den ringe udnyttelse på regionalt og lokalt plan af uddannelsesmulighederne inden for transportpolitik, offentlige indkøb og socialpolitik (sikkerhed og sundhed på arbejdspladsen samt arbejdsmarkedslovgivning). Udvalget opfordrer Kommissionen til at øge bevidstheden om disse områders vigtighed.

14. Opfordrer Kommissionen til at støtte deltagere, der har afsluttet deres uddannelsesperiode, ved at promovere disses ekspertise med henblik på at opbygge nationale ekspertisecentre for uddannelse og herved tilskynde de lokale myndigheder til at tage ansvaret for at forbedre den administrative kapacitet.

15. Konstaterer, at mange regioner har oprettet en selvstændig repræsentation i Bruxelles til støtte for byernes og regionernes indsats i integrationsperioden, men at mange andre ikke råder over de fornødne finansielle midler hertil. Udvalget opfordrer Kommissionen til at støtte regionerne samt kommunernes nationale sammenslutninger i deres første bestræbelser på at etablere en repræsentation i Bruxelles.

Regionsudvalget, idet det henvender sig til de lokale og regionale myndigheder i medlemsstaterne og tiltrædelseslandene

16. Gentager den opfordring, det fremsatte i sin resolution om "Den igangværende udvidelsesproces", om at tilskynde de lokale og regionale myndigheder i alle medlemsstater til at deltage i førtiltrædelsesprocessen:

- at inkorporere udvidelsesdimensionen i deres bilaterale samarbejdsaftaler, f.eks. venskabsby- eller samarbejdsaftaler

- at udveksle embedsmænd eller tage imod praktikanter, så vidt dette ligger inden for deres beføjelser eller finansielle muligheder.

17. Understreger, at sådanne udvekslingsprogrammer også er til fordel for de lokale myndigheder i medlemsstaterne. Taiex-deltagere vil f.eks. have gennemgået en specialiseret teknisk uddannelse, og kan være bedre informeret end kollegerne i medlemsstaterne, selv om de mangler praktisk erfaring. Programmerne tilskynder endvidere værtsmyndighederne til at evaluere egne procedurer. Begge parter kan således lære noget af praktikopholdene.

18. Opfordrer de lokale og regionale myndigheder til ensidigt at tage initiativer inden for områder af gensidig interesse og udnytte muligheder i stedet for at forpasse chancen ved at vente på programmer, der styres af Kommissionen eller medlemsstaterne.

Forholdet mellem det nationale niveau og det lokale/regionale niveau

19. Opfordrer forhandlingslandenes nationale myndigheder til fuldt ud at anerkende og støtte de lokale og regionale myndigheders rolle, når det gælder sikringen af et vellykket EU-medlemskab.

20. Effektiv gennemførelse og håndhævelse af Fællesskabets regelværk kræver, at der i alle tiltrædelseslande er velfungerende forbindelser mellem det lokale/regionale niveau og det nationale niveau samt en effektiv informationsstrøm til det lokale niveau. Formaliserede høringsprocedurer er en central forudsætning for at undgå problemer i fremtiden og sikre overholdelse af subsidiaritetsprincippet.

21. Opfordrer forhandlingslandene til at fortsætte decentraliseringsprocessen og understreger vigtigheden af demokratisk legitimitet, som fremhævet i de europæiske chartre om kommunalt og regionalt selvstyre, til sikring af en klar fordeling af ansvaret for gennemførelsen af regelværket. I hvidbogen om nye styreformer lægger Kommissionen øget vægt på tresidede kontakter mellem forskellige forvaltningsled og samarbejde på lokalt, nationalt og europæisk plan.

22. Noterer, at forhandlingslandenes lokale og regionale myndighedsniveauer udtrykker frygt for at blive forbigået i den indledende medlemskabsfase på grund af manglende lokal kapacitet, navnlig i forbindelse med iværksættelsen af strukturfondsprogrammer. Dette bør kun ske, hvor behovet herfor er dokumenteret og uomgængeligt, og der opstilles et tidsskema for decentralisering af ansvar til de lokale og regionale myndighedsniveauer.

23. Gentager sin bekymring over de finansielle problemer, det lokale og regionale selvstyre står over for, navnlig i forbindelse med det ekstra ansvar, der nu er lagt over på det. Udvalget fremhæver retten til at udskrive skatter som en væsentlig forudsætning for et velfungerende lokalt og regionalt selvstyre.

Kapacitetsopbygning i relation til vedtagelsen, gennemførelsen og håndhævelsen af Fællesskabets regelværk

24. Støtter handlingsplanerne til styrkelse af følgende administrative kapaciteter:

- Reform af retsvæsenet

- Overholdelse af menneskerettighederne og beskyttelse af mindretal

- Opbygning af et effektivt apparat til bekæmpelse af korruption.

25. Noterer med bekymring, at der kun specifikt henvises til kapacitetsopbygning på det lokale og regionale niveau i forbindelse med miljøpolitik og forvaltning af fællesskabsfonde. De regionale og lokale myndigheder vil være ansvarlige for gennemførelse af regelværket på mange områder, herunder offentlige indkøb, forbrugerbeskyttelse, sundhed og sikkerhed, regionaludviklingsfremme og beskæftigelses- og socialpolitik.

26. Foreslår, at uddannelsesprogrammerne udvides til også at omfatte områder såsom statsstøtteregler (konkurrence- og regionaludviklingspolitikker); borgerrettigheder, herunder enhver EU-borgers ret til at stemme og stille op som kandidat ved kommunalvalg; momsdirektivet og direktivet om punktafgifter i relation til kommunale og regionale finanser.

27. Konstaterer, at der har været forsinkelser i gennemførelsen af nye programmer såsom Sapard (landbrug og udvikling af landdistrikter) og Ispa (infrastruktur og miljø) på grund af disses komplekse karakter. Problemer med gennemførelsen af programmer og forsinkelser i tildelingen af midler i de nuværende medlemsstater har allerede ført til, at GD for Regionalpolitik har foretaget en kritisk gennemgang af de indviklede strukturfondsregler. Det er sandsynligt at mangel på ressourcer og uddannelse på det lokale og regionale plan vil forværre sådanne problemer i forhandlingslandene.

28. Understreger, at uddannelse på det lokale og regionale plan må sætte fokus på projektforberedelse, -ansøgning og -udvælgelse, revisionskrav, forvaltning af transnationale projekter og overordnet planlægning, forvaltning og kontrol. Udvalget mener, at der med dette for øje bør stilles midler til teknisk bistand til rådighed for de lokale og regionale myndigheder fra programmeringsperiodens begyndelse. Udveksling af erfaringer om oprettelse af lokale partnerskaber er vigtig og anerkendes også som nøglen til succes i regionaludviklingsstrategierne.

29. Opfordrer Kommissionen til at sikre flere muligheder for finansiel støtte til små lokale og regionale samarbejdsprogrammer mellem myndigheder i ansøgerlandene og medlemsstaterne via programmer som f.eks. Phare og Interreg III. Medlemsstaterne råder over betydelig ekspertise i den regionale forvaltning af strukturfonde, og efter udvidelsen vil denne ekspertise sandsynligvis kunne udbydes til underkurs i disse lande, mens den vil være i høj kurs i tiltrædelseslandene. Et koordineret program vil derfor være oplagt.

Informationskampagner

30. Noterer, at opbakningen i befolkningen bag et EU-medlemskab er faldende i mange forhandlingslande, hvilket afspejler betænkeligheder ved udvidelsens virkninger og gør Kommissionens strategi for information om udvidelsen endnu vigtigere. De lokale og regionale myndigheder har som det forvaltningsniveau, der befinder sig tættest på befolkningen, direkte kontakt med borgerne og har derfor de bedste forudsætninger for at forklare udvidelsespolitikken og dens lokale virkninger. Kommissionen opfordres til at støtte en bedre strategisk samordning af indsatsen på lokalt og regionalt plan.

31. Skønt det vigtigste værktøj for førtiltrædelseshjælp til institutionsopbygning er det Phare-finansierede venskabsbyprogram, har venskabsbyordninger på kommunalt plan også en rolle at spille i denne henseende (GD for Uddannelse og Kultur). Disse udvekslinger bringer Europa tættere på den almindelige borger og fremmer større gensidig forståelse og respekt for forskellige kulturer og traditioner i Den Europæiske Union. Udvalget udtrykker derfor bekymring over Kommissionens nylige forslag om at beskære venskabsbybudgettet med næsten 50 % og ønsker forslaget trukket tilbage.

Regionsudvalgets indsats

32. Anbefaler med henblik på at styrke sin indsats på dette område i den korte periode, der er tilbage inden udvidelsen, at Underudvalget for Forbindelser Udadtil udarbejder en handlingsplan med henstillinger fra denne og tidligere udtalelser om udvidelsesstrategien.

33. Bemærker den konstruktive rolle, som de fælles rådgivende udvalg, der er oprettet med Polen og Tjekkiet, spiller (et fælles rådgivende udvalg med Cypern er undervejs). Disse udvalgs indsats bygger på Kontaktgruppens arbejde, som blev godt modtaget i forhandlingslandene. Udvalget bør lave en plan med regelmæssige møder og give øget støtte med henblik på at sikre effektivt fungerende fælles rådgivende udvalg.

34. Bør i lighed med Europa-Parlamentet give de nye medlemsstater observatørstatus, så snart tiltrædelsestraktaterne er underskrevet.

35. Gentager henstillingen fra Kontaktgruppen om, at der bør oprettes et særligt budget for praktikanter fra lokale/regionale forvaltninger i forhandlingslandene for hermed at gøre det muligt at udarbejde et skræddersyet program for praktik i RU (rapport fra oktober 2001).

36. Mener, der bør være større udveksling mellem ansøgerlandene, og at udvalget bør støtte dette aspekt via oprettelse af fælles arbejdsinitiativer inden for specifikke politikområder såsom regionalpolitik, miljø og transport samt social- og sundhedspolitik.

37. Bør rådgive og samarbejde tæt med de nationale sammenslutninger af lokale/regionale myndigheder og de europæiske sammenslutninger med henblik på at støtte disses indsats over for forhandlingslandene. Et eksempel er Logon-projektet, der forvaltes af udvidelsesgruppen under CEMR, som er i færd med at opbygge et samarbejdsnet mellem sammenslutninger af lokale myndigheder i EU og i de central- og østeuropæiske lande med henblik på udveksling af knowhow.

38. Regionsudvalget insisterer på at anmode om anerkendelse som EU-institution for så effektivt som muligt at kunne udnytte sin kapacitet til at byde de lokale og regionale myndigheder i ansøgerlandene velkommen, præsentere dem og forsvare deres behov.

39. Bør opfordre Kommissionen til at finansiere etableringen af et kontor i Bruxelles for ansøgerlandenes sammenslutninger af lokale og regionale myndigheder.

Bruxelles, den 20. november 2002.

Albert Bore

Formand for

Regionsudvalget

(1) EFT C 107 af 3.5.2002, s. 32.

(2) EFT C 374 af 23.12.1999, s. 15.

(3) EFT C 374 af 23.12.1999. s. 25.

(4) EFT C 57 af 29.2.2000, s. 1.